Polisie soek dié man weens vrou se ontbinde liggaam in Bloem-gastehuis | Maroela Media
"Ravon". Foto: Verskaf
Konst. Sinah Mpakane, polisiewoordvoerder, het gesê die man, slegs bekend as Ravon, was glo die laaste persoon wat saam met Van Zyl gesien is. Mpakane het aan Maroela Media bevestig dat Van Zyl 'n plaaslike bedelaar is.
Maroela Media het vroeër berig Van Zyl se erg ontbinde liggaam is omstreeks 18:00 op 11 Maart in 'n gastehuis in McHardystraat in die woonbuurt Brandwag deur 'n skoonmaker aangetref nadat sy 'n onaangename reuk in die kamer geruik het.
"Die man is moontlik van Kimberley of van Kaapstad. Hy is by die gastehuis opgemerk voor hy die laaste keer op die N1-snelweg gesien is toe 'n vragmotorbestuurder vir hom 'n rygeleentheid gegee het," het Mpakane bygevoeg.
Die polisie versoek enigiemand met inligting oor waar die man hom mag bevind om speurder-ao. Khaile Mathibela by 082 526 2759 te bel.